*Terviktekst kinnitatud .......*

**MITTETULUNDUSÜHING LÄÄNE-HARJU KOOSTÖÖKOGU PÕHIKIRI**

1. Üldsätted

1.1. Mittetulundusühing Lääne-Harju Koostöökogu(edaspidi: ühing) ingliskeelne tõlge: *Western-Harju Partnership,* on avalikes huvides tegutsev juriidiliste isikute ja füüsilisest isikust ettevõtjate vabatahtlik omaalgatuslik ühendus.

1.2. Ühing juhindub oma tegevuses mittetulundusühingute seadusest ning teistest Eesti Vabariigis kehtivatest õigusaktidest ja käesolevast põhikirjast.

1.3. Ühing on kasumit mittetaotlev, kuid ta võib arendada ka majandustegevust, mille kaudu saadavat tulu kasutatakse ühingu põhikirjaliste eesmärkide saavutamiseks.

1.4. Ühing võib oma eesmärkide täitmiseks asutada struktuuriüksusi ja ühinguid. Ühing võib kuuluda teistesse organisatsioonidesse.

1.5. Ühingu juhtimisorganid on üldkoosolek ja juhatus. Üldkoosolek teostab järelvalvet juhatuse tegevuse üle. Selle ülesande täitmiseks valib üldkoosolek revisjonikomisjoni ja vajadusel audiitori.

1.6. Ühingu asukoht on Valitsejamaja, Padise küla, Harju maakond, Eesti Vabariik.

 1.7. Ühingu majandusaasta algab 1. jaanuaril ning lõpeb 31. detsembril.

 1.8. Ühingul on sümboolika ja atribuutika ning nende kasutamise ainuõigus.

2. Põhieesmärk ja alaeesmärgid

2.1. Ühingu põhieesmärgiks on kohaliku elu edendamine ja kohaliku initsiatiivi toetamine, eesmärgiga arendada piirkonda koostöös kodanikuühenduste, ettevõtjate ning kohalike omavalitsustega.

2.2. Ühingu alaeesmärgid on:

2.2.1. põhieesmärki taotlevate juriidiliste isikute ja füüsilisest isikust ettevõtjate koostöö ja partnerluse edendamine ning kohaliku initsiatiivi toetamine tegevuspiirkonna elu arendamisel;

2.2.2. kohaliku tegevusgrupi tegevuspiirkonna integreeritud arengustrateegia

koostamine, elluviimine ja uuendamine;

2.2.3. erinevate sihtgruppide tegevuse propageerimine ja toetamine;

2.2.4. piirkonna geograafilise omapära ja kohaliku ressursi arvestamine ettevõtlusvaldkondade toetamisel;

2.2.5. tegevuspiirkonda kuuluvate juriidiliste isikute ja füüsilisest isikust ettevõtjate koostöö edendamine, kogemuste vahetamine, hõlmates nii riigisisest- kui ka rahvusvahelist koostööd ning koolituste korraldamine uute oskuste omandamiseks;

2.2.6. seltsitegevuse ja külaelu toetamine ning edendamine;

2.2.7. koolitustegevuse korraldamine;

 2.2.8. keskkonnasäästliku mõtteviisi toetamine;

 2.2.9. ajaloo- ja kultuuriväärtuste kaitsmisele kaasaaitamine;

 2.2.10 uuringute ja andmete kogumine tegevuspiirkonnas ning sellest

 lähtuvalt uute arengusuundade väljatöötamine ning elluviimine.

2.3. Eesmärkide saavutamiseks koostab ühing aastase tegevuskava ja eelarve, mille kinnitab üldkoosolek.

3. Ühingu vara ja rahalised vahendid

3.1. Ühingu rahalised vahendid koosnevad:

3.1.1. liikmemaksudest;

3.1.2. riiklikest eraldistest;

3.1.3. annetustest;

3.1.4. fondide poolt ja projektide elluviimiseks eraldatud toetustest;

3.1.5. majandustegevusest, sh reklaam- ja teabematerjalide müügist saadud tuludest; tasudest konsultatsiooni- ja nõustamisteenuste eest; ühingu vara kasutamisest laekunud tuludest; tulundusürituste korraldamise tuludest jms;

3.1.6. muudest tuludest ja laekumistest.

3.2. Ühing haldab oma vara vastavalt põhikirjale ja seadusest tulenevatele erisustele.

3.3. Ühingu vara kasutatakse üksnes ühingu eesmärkide saavutamiseks.

3.4. Ühingu tulu ja vara ei jaotata ühingu liikmete vahel.

3.5. Oma ülesannete elluviimiseks on ühingul õigus sõlmida lepinguid ja kasutada oma rahalisi vahendeid vastavalt üldkoosoleku otsusega kinnitatud eelarvele.

1. Ühingu liikmeks vastuvõtmise ning ühingust väljaastumise ning väljaarvamise kord ja tingimused.

4.1. Ühingusse võivad kuuluda kohalikud omavalitsused, mis moodustavad ühtse tervikliku geograafilise või ajaloolise piirkonna, millel on ühine majanduslik ja sotsiaalne huvi.

4.2. Ühingu liikmeks vastuvõtmist võib taotleda tegevuspiirkonnas tegutsev juriidiline isik ja füüsilisest isikust ettevõtja, kes soovib arendada ühingu eesmärkidega kooskõlas olevat tegevust, kohustub täitma ühingu põhikirja ning üldkoosoleku ja juhatuse otsuseid. Asutajaliikmed loetakse ühingu liikmeteks;

4.3. Ühingu liikmeteks võivad olla:

4.3.1. avaliku sektori esindajatest kohalikud omavalitsused (edaspidi omavalitsused);

4.3.2. mittetulundussektori esindajatest mittetulundusühingud ja sihtasutused;

4.3.3. ettevõtlussektori esindajatest äriühingud ja füüsilisest isikust ettevõtjad.

 4.4. Iga Lääne-Harju Koostöökogu LEADER tegevuspiirkonna omavalitsuse liikme kohta kuulub ühingusse vähemalt üks sama omavalitsuse haldusterritooriumil tegutsev ettevõtlussektori esindaja ja vähemalt üks sama omavalitsuse haldusterritooriumil tegutsev mittetulundussektori esindaja.

4.5. Ühing on avatud uute liikmete vastuvõtuks ning liikmeskond on avalik.

 4.6. Avaliku sektori osakaal peab ühingu igal otsustustasandil jääma alla 50%. Otsustamis- ja juhtimistasandid on üldkoosolek, juhatus või mõni muu organ.

4.7. Ühingu liikmemaksu määra kehtestab üldkoosolek. Liikmemaksu tasumise tingimused ja korra määrab juhatus. Liikmemaks tuleb jooksva aasta eest maksta olenemata liikmeks astumise hetkest, samuti siis, kui liikmelisus lõpeb aasta keskel.

4.8. Ühingu liikmeks astumiseks esitab isik juhatusele kirjaliku avalduse. Ühingu liikmeks vastuvõtmise otsustab juhatus järgneval korralisel koosolekul. Otsuse avalduse esitajat ühingu liikmeks mitte vastu võtta võib juhatus teha ainult juhul, kui isik ei vasta käesoleva põhikirja nõuetele.

4.9. Ühingust väljaastumiseks esitab liige juhatusele kirjaliku avalduse.

4.10. Ühingu liikme võib ühingust välja arvata üldkoosoleku otsusega, kui ta:

4.10.1. kahjustab oma tegevusega ühingu mainet;

4.10.2. ei ole majandusaasta lõpuks tasunud ühingu liikmemaksu ega taotlenud tasumistähtaja pikendamist;

4.10.3. kasutab oma liikmestaatust ebaausa konkurentsi tekitamiseks.

4.11. Ühingu liikme väljaarvamise otsustab üldkoosolek juhatuse ettepanekul. Liikmel, kelle väljaarvamise küsimust arutatakse, on õigus osaleda üldkoosolekul ja esitada oma seisukohad antud asjas. Liikme võib ühingust välja arvata ainult põhikirja punktis 4.10 sätestatud põhjusel.

5. Liikmete õigused ja kohustused.

5.1. Ühingu liikmetel on seadustes ja põhikirjas ettenähtud õigused:

5.1.1. osaleda hääleõigusega üldkoosolekul;

5.1.2. olla valitud ühingu organite liikmeks;

5.1.3. saada ühingu juhatuselt ja muudelt organitelt teavet ühingu tegevuse kohta;

5.1.4. kasutada ettenähtud korras ühingu vara.

5.2. Ühingu liige on kohustatud:

5.2.1. järgima ühingu põhikirja ja häid tavasid;

5.2.2. osalema ühingu tegevuses ning täitma talle üldkoosoleku või juhatuse otsustega pandud kohustusi;

5.2.3. tasuma määratud tähtajaks ühingu liikmemaksu

5.2.4. teatama viivitamatult liikmeks astumise kirjalikus avalduses esitatud postiaadressi, e-posti aadressi ja telefoninumbri muutumisest.

6. Üldkoosolek

6.1. Ühingu kõrgeim juhtorgan on liikmete üldkoosolek.

6.2. Üldkoosoleku pädevusse kuulub:

6.2.1. põhikirja muutmine;

6.2.2. põhieesmärgi muutmine;

6.2.3. juhatuse liikmete arvu määramine;

6.2.4. juhatuse liikmete valimine ja tagasikutsumine;

6.2.5. ühingule kuuluvate kinnisasjade ja registrisse kantavate vallasasjade võõrandamise ja asjaõigustega koormamise otsustamine ja tingimuste määramine nimetatud tehinguteks;

6.2.6. juhatuse liikme kandidaatide ülesseadmise ja valimise korra kinnitamine tagades partnerluse laiapõhjalise esindatuse põhimõtted;

6.2.7. revisjonikomisjoni liikmete arvu määramine, revisjonikomisjoni valimine ja audiitori kinnitamine;

6.2.8. majandusaasta aruande kinnitamine;

6.2.9. tegevuskava ja eelarve kinnitamine;

6.2.10. kohaliku arengu strateegia ja strateegia rakendamise kava kinnitamine;

6.3. Ühingu üldkoosoleku kutsub kokku juhatus vähemalt üks kord aastas.

6.4. Erakorralise üldkoosoleku kutsub juhatus kokku juhul, kui seda nõuab kirjalikult põhjendatult vähemalt 1/10 ühingu liikmetest või kui seda nõuab revisjonikomisjon, või muudel ühingu huvidest lähtuvatel juhtudel.

6.5. Korralise üldkoosoleku toimumise aeg, koht ja päevakord tehakse liikmetele teatavaks kirjalikult vähemalt 3 nädalat ette, erakorralise üldkoosoleku puhul vähemalt 10 päeva ette. Teade loetakse edastatuks saadetuna kehtivale e-posti aadressile või vastavalt käesoleva põhikirja punktile 5.2.4 muudetud e-posti aadressile. Postiaadressile saadetakse teade ainult e-posti aadressi puudumisel.

6.6. Üldkoosolek on otsustusvõimeline, kui see on kokku kutsutud nõuetekohaselt.

6.7. Üldkoosolekul on igal liikmel üks hääl. Üldkoosoleku otsus on vastu võetud, kui selle poolt on üle poole koosolekul osalenud ühingu liikmetest ning seadus ei näe ette suurema häälteenamuse nõuet. Põhikirja muutmiseks on vajalik 2/3 üldkoosolekul osalenud liikmete või nende esindajate nõusolek. Ühingu eesmärkide muutmiseks 9/10 liikmete nõusolek.

6.8 Kui ühingu üldkoosolek pole pädev otsuseid vastu võtma kvoorumi puudumise tõttu, kutsub juhatus kolme nädala jooksul kokku uue üldkoosoleku sama päevakorraga. Uus üldkoosolek on pädev vastu võtma otsuseid sõltumata üldkoosolekul osalenud või esindatud liikmete arvust.

6.9 Lääne-Harju Koostöökogu liige, kelle esindaja ei osale üldkoosolekul, võib volitada kirjalikult teise esindaja hääletama enda eest. Volikirjad või nende ärakirjad tuleb lisada üldkoosoleku protokollile. Kohaliku tegevusgrupi üldkoosolekul võib isik osaleda ja hääletada ainult ühe liikme esindajana. Kohaliku tegevusgrupi liige ei tohi üldkoosolekul osaleda ega hääletada teise liikme esindajana;

7. Juhatus

7.1. Lääne-Harju koostöökogu juhtimiseks valitakse 3 kuni 7 liikmeline juhatus.

7.2. Juhatuse liikmed valib üldkoosolek ametisse kolmeks aastaks. Juhatuse tööd juhib juhatuse poolt valitud juhatuse esimees või tema ajutiselt tööst eemalolekul juhatuse poolt valitud aseesimees.

7.3. Juhatuse liikmed määrab üldkoosolek põhimõttel, et juhatuses on vähemalt

7.3.1 üks esindaja avalikust sektorist

7.3.2. üks esindaja mittetulundussektorist;

7.3.3. üks esindaja ettevõtlussektorist;

7.4. Juhatus kinnitab liikmemaksu tasumise tingimused ja korra.

7.5. Juhatus on otsustusvõimeline, kui selle koosolekul osaleb üle poole juhatuse liikmetest.

7.6. Juhatuse otsuste vastuvõtmiseks on vajalik kohalviibinud liikmete poolthäälteenamus.

7.7. Juhatuse pädevusse kuulub muuhulgas:

7.7.1. juhatuse esimehe ja aseesimehe valimine;

7.7.2. ühingu tegevuse vormide ja meetodite kindlaksmääramine;

7.7.3. ühingu strateegia, tegevuskava, eelarve ja strateegia rakendamise kava koostamine, esitamine üldkoosolekule kinnitamiseks ning nende täitmisest ülevaate andmine üldkoosolekule vähemalt kord aastas koos majandusaasta aruande kinnitamisega;

7.7.4. töögruppide moodustamine;

7.7.5. ühingu aastaaruande esitamine üldkoosolekule;

7.7.6. töötajate tööle võtmine, neile tööülesannete ja töötasu määramine ning volituste andmine;

7.7.7. üldkoosoleku kokkukutsumine ja päevakorra ettevalmistamine.

7.8. Juhatuse liikmed vastutavad seaduse või põhikirja nõuete rikkumise, samuti kohustuste mittenõuetekohase täitmise või täitmata jätmise tõttu ühingule tekitatud kahju eest solidaarselt.

7.9. Juhatuse koosolekud toimuvad vähemalt neli korda aastas. Juhatus võib võtta vastu otsuseid koosolekut kokku kutsumata, kui otsuse poolt on üle 50% juhatuse liikmeid. Otsus protokollitakse koosoleku kokkukutsuja poolt.

7.10. Juhatuse kutsub kokku juhatuse esimees või tema ajutiselt tööst eemalolekul aseesimees teatades kirjalikult koosoleku toimumisaja, toimumiskoha ja päevakorra 10 päeva ette.

7.11. Juhatuse liige ei või oma kohustuste täitmist volitada teistele isikutele.

7.12. Juhatus peab ühingu liikmetele andma nende nõudel vajalikku teavet ühingu tegevuse kohta.

7.13. Juhatuse liige ei või osaleda hääletamises, kui otsustatakse temaga või temaga võrdset majanduslikku huvi omava isikuga tehingu tegemist või temaga kohtuvaidluse alustamist või lõpetamist mittetulundusühingu poolt.

8. Raamatupidamine ja aruandlus.

8.1. Ühingu juhatus korraldab raamatupidamise arvestuse vastavalt raamatupidamise seadusele ja koostab majandusaasta aruande ja tegevusaruande seaduses sätestatud korras. Juhatus esitab aruanded üldkoosolekule kinnitamiseks viie kuu jooksul, arvates majandusaasta lõppemisest. Audiitori või revisjonikomisjoni olemasolul peab aruandele lisama audiitori järeldusotsuse või revisjonikomisjoni arvamuse.

8.2. Ühingu kontrollorganid on üldkoosoleku valitud kuni viie liikmeline revisjonikomisjon ja vajadusel audiitor. Revisjonikomisjoni valib üldkoosolek kolmeks aastaks.

8.3. Revisjonikomisjon ja vajadusel audiitor kontrollib ühingu juhtorganite poolt vastuvõetud otsuste ja muude aktide täitmist, vara ja vahendite kasutamist ja käsutamist vähemalt üks kord aastas, pärast majandusaasta lõppemist.

8.4. Kontrolli tulemuste kohta koostab revisjonikomisjon arvamuse ja vajadusel audiitor järeldusotsuse. Need esitatakse läbivaatamiseks juhatusele ja seejärel esitletakse üldkoosolekul.

9. Ühinemine, jagunemine ja likvideerimine

9.1. Ühinemine, jagunemine ja likvideerimine toimub seaduses sätestatud korras. Ühinemise ja jagunemise otsustab üldkoosolek. Otsus on vastu võetud, kui selle poolt on hääletanud üle 2/3 üldkoosolekul osalenud või esindatud liikmetest.

9.2. Ühingu likvideerijad on juhatuse liikmed või üldkoosoleku poolt määratud isikud.

9.3. Ühingu likvideerimisel antakse pärast võlausaldajate nõuete rahuldamist alles jäänud ühingu vara üle mõnele teisele tulumaksusoodustusega mittetulundusühingute ja sihtasutuste nimekirja kantud mittetulundusühingule või avalik-õiguslikule juriidilisele isikule, sh riigile või kohalikule omavalitsusüksusele.